คนชักดาบหนี้นอกระบบ4.6พันราย
ออมสินปวดขมับ เจอหนี้เน่าจากมาตรการแก้หนี้นอกระบบของรัฐบาล
27 ธ.ค. 2553

ออมสินปวดขมับ เจอหนี้เน่าจากมาตรการแก้หนี้นอกระบบของรัฐบาล 
นายเลอศักดิ์ จุลเทศ ผู้อำนวยการธนาคารออมสิน เปิดเผยถึงผลดำเนินโครงการแก้หนี้นอกระบบของรัฐบาลที่ครบรอบ 1 ปีที่ผ่านมาว่า ธนาคารได้รับโอนลูกหนี้นอกระบบมาดูแลให้สินเชื่อ 1.4 แสนราย วงเงิน 1.17 หมื่นล้านบาท แต่มีผู้มาเบิกใช้เงินกู้แค่ 9 หมื่นราย คิดเป็นมูลหนี้ 9,200 ล้านบาท หรือ 70% ของยอดหนี้รวม
นายเลอศักดิ์ กล่าวว่า จนถึงขณะนี้พบว่ามีลูกหนี้นอกระบบที่ธนาคารได้เข้าไปแก้ไขหนี้ที่ไม่ก่อให้เกิดรายได้ (เอ็นพีแอล) ไม่ชำระหนี้ติดต่อกันมาเป็นเวลา 3 เดือน มีอยู่ประมาณ 4% คิดเป็นลูกหนี้ 4,600 ราย มูลหนี้ 200 ล้านบาท ทำให้ธนาคารต้องเร่งดำเนินการแก้ไข 
สำหรับสาเหตุของการเป็นหนี้เสีย ส่วนหนึ่งมาจากปัญหาน้ำท่วม การประท้วงทางการเมือง ค้าขายไม่ได้ และมีลูกหนี้บางรายที่รับโอนจากนอกระบบมาอยู่ในระบบให้ข้อมูลที่ไม่ตรงกับความเป็นจริง หรือจ่ายค่างวดไม่ครบ เช่น ต้องจ่ายเดือนละ 500 บาท ก็จ่ายเพียง 200 บาท 
ด้านนายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า รับโอนลูกหนี้มา 3 แสนราย มูลหนี้ 3 หมื่นล้านบาท แต่ถึงขณะนี้ยังไม่พบหนี้เสีย เพราะลูกหนี้ส่วนใหญ่ชำระหนี้ตามฤดูเก็บเกี่ยวผลผลิต ไม่ได้ชำระทุกเดือน เชื่อว่าจะมีหนี้เสียเกิดขึ้นบ้าง แต่มีไม่มาก